Voorman dalk van moord aangekla ná aanvaller sterf | Netwerk24
Deur Alet van der Walt 24 Februarie 2021 19:28
'n Vrystaatse plaasvoorman wat 'n aanvaller verlede jaar glo uit noodweer gewond het, gaan dalk nou van moord aangekla word.
Frikkie van Huyssteen (30) het Thokozani Joseph Mdlhuli (28) in September verlede jaar geskiet nadat hy hom glo met 'n ysterpaal bestorm het.
Van Huyssteen en nog plaaswerkers was besig om op die plaas Middelpunt tussen Kestell en Harrismith staalpype op 'n sleepwa te laai toe Mdlhuli, wat ook voorheen op die plaas gewerk het, hom glo aangeval het.
Frikkie van Huyssteen (30), 'n plaasvoorman van Kestell, gaan moontlik nou van moord aangekla word nadat sy vermeende aanvaller dood is. Foto: verskaf
Van Huyssteen se prokureur, Johan Niemann, het gesê Mdlhuli het die paal "soos 'n spies" gehou en Van Huyssteen daarmee net bokant sy neusbrug gesteek.
"As hy hom 'n bietjie links of regs getref het, sou die paal hom in sy oogkas getref en sy brein deurboor het," het Niemann gesê.
Van Huyssteen het sy handwapen by hom gehad en Mdlhuli in die nek geskiet.
Van Huyssteen is van poging tot moord aangekla en op borgtog vrygelaat
Mdlhuli is in die voorval verlam en is ná 'n tyd uit die hospitaal ontslaan.
Brig. Motantsi Makhele, polisiewoordvoerder, het gesê Mdlhuli se toestand het in 'n stadium versleg en hy is weer in die hospitaal opgeneem, waarna hy op 28 Januarie dood is.
Hoewel Makhele Woensdag gesê het dat Van Huyssteen nou van moord aangekla gaan word, het Niemann gesê sy kliënt is nog nie formeel ingelig dat hy op 'n aanklag van moord tereg gaan staan nie.
Van Huyssteen het Woensdag in die landdroshof in Kestell op 'n aanklag van poging tot moord verskyn.